Þingræður haldnar á Alþingi Íslendinga

Forseta hefur borist svohljóðandi bréf frá Rósu Björk Brynjólfsdóttur, 3. þm. Suðvest., dagsett 17. september sl.: „Ég tilkynni hér með að í dag hef ég sagt mig úr þingflokki Vinstrihreyfingarinnar – græns framboðs. Ég mun starfa á Alþingi utan þingflokka. Virðingarfyllst, Rósa Björk Brynjólfsdóttir.“

Forseta hafa borist bréf, dagsett 24. september sl., frá formanni þingflokks Vinstrihreyfingarinnar – grænu framboði um mannabreytingar í nefndum þingsins, samanber 16. gr. þingskapa: Bjarkey Olsen Gunnarsdóttir afsalar sér sæti sem aðalmaður í allsherjar- og menntamálanefnd en tekur sæti sem aðalmaður í utanríkismálanefnd og atvinnuveganefnd í stað Rósu Bjarkar Brynjólfsdóttur. Steinunn Þóra Árnadóttir tekur sæti sem varamaður í utanríkismálanefnd í stað Bjarkeyjar Olsen Gunnarsdóttur. Ólafur Þór Gunnarsson tekur sæti sem varamaður í umhverfis- og samgöngunefnd í stað Rósu Bjarkar Brynjólfsdóttur. Steinunn Þóra Árnadóttir tekur sæti sem varamaður í velferðarnefnd í stað Rósu Bjarkar Brynjólfsdóttur. Þá mun Ólafur Þór Gunnarsson taka sæti sem aðalmaður í Íslandsdeild Evrópuráðsins í stað Rósu Bjarkar Brynjólfsdóttur og Bjarkey Olsen Gunnarsdóttur sem varamaður í þeirri nefnd þegar til þeirra breytinga kemur. Þessar mannabreytingar skoðast samþykktar án atkvæðagreiðslu ef enginn hreyfir andmælum. Forseta hefur borist bréf, dagsett í dag, frá formanni þingflokks Pírata um mannabreytingar í nefndum þingsins, samanber 16. gr. þingskapa: Helgi Hrafn Gunnarsson mun taka sæti Þórhildar Sunnu Ævarsdóttur sem aðalmaður í atvinnuveganefnd. Þórhildur Sunna Ævarsdóttir mun taka sæti sem aðalmaður í allsherjar- og menntamálanefnd í stað Helga Hrafns Gunnarssonar og Jón Þór Ólafsson verður varamaður í þeirri nefnd. Þórhildur Sunna Ævarsdóttir verður varamaður í velferðarnefnd í stað Helga Hrafns Gunnarssonar. Þessar mannabreytingar skoðast samþykktar án atkvæðagreiðslu ef enginn hreyfir andmælum. Þá tilkynnti þingflokksformaður Pírata jafnframt að Smári McCarthy afsalar sér sæti sem aðalmaður í utanríkismálanefnd og er því laust sæti í þeirri nefnd. Í 5. málslið 1. mgr. 14 gr. þingskapa segir að hver alþingismaður eigi rétt á sæti í a.m.k. einni þingnefnd samkvæmt 13. gr. Forseti leggur því til að hv. þm. Rósa Björk Brynjólfsdóttir sitji áfram sem aðalmaður í utanríkismálanefnd en tildrög þessara breytinga eru úrsögn hennar úr þingflokki Vinstrihreyfingarinnar – græns framboðs. Skoðast þetta samþykkt ef ekki er hreyft andmælum.

Þingflokksformaður Pírata tilkynnti einnig um breytingar í stjórn þingflokksins á þá leið að Helgi Hrafn Gunnarsson verður þingflokksformaður Pírata og Smári McCarthy ritari. Jón Þór Ólafsson verður formaður Pírata.

Í ljósi heimsfaraldurs kórónuveiru og fyrri framkvæmdar um tímabundin afbrigði frá þingsköpum í þágu nefndarstarfa hefur forsætisnefnd lagt fram frumvarp, hvers útbýting var lesin upp áðan, um breytingu á þingsköpum, um heimild þingmanna til að taka þátt í nefndarfundum með notkun fjarfundabúnaðar. Þar til slíkt frumvarp hefur verið afgreitt er lagt til að afbrigði samkvæmt 95. gr. þingskapa verði veitt frá 17. gr. um skyldu nefndarmanna til að mæta á nefndarfundi og frá 22. gr. um ályktunarbærni nefndarfunda. Einnig er lagt til að stuðst verði áfram við leiðbeiningar um fundahöld og notkun fjarfundabúnaðar á fundum fastanefnda sem sendar voru þingmönnum 30. apríl sl. Afbrigðin skoðast samþykkt ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, samanber 62. gr. þingskapa, verður flutt í kvöld og hefst umræðan kl. 7.30 síðdegis. Samkomulag er um fyrirkomulag umræðunnar. Umferðir verða þrjár, sex mínútur, fimm mínútur og fjórar mínútur, en forsætisráðherra hefur 12 mínútur til framsögu.

Forseta hefur borist bréf, dagsett 13. september sl., frá Helga Hrafni Gunnarssyni, 3. þm. Reykv. n., þar sem hann segir af sér sem 5. varaforseti Alþingis.

Hefst nú kosning 5. varaforseta í stað Helga Hrafns Gunnarssonar, samanber 5. mgr. 82. gr. þingskapa. Mér hefur borist ein tilnefning, um 11. þm. Reykv. s., Björn Leví Gunnarsson. Þar sem ekki eru fleiri tilnefndir en kjósa skal lýsi ég Björn Leví Gunnarsson rétt kjörinn sem 5. varaforseta Alþingis. Ég óska honum til hamingju með kosninguna og allra heilla í starfi.

Nú verður hlutað um sæti annarra þingmanna. Sætaúthlutun verður með aðeins breyttu sniði í ljósi aðstæðna og fer þannig fram, og er um það fullt samkomulag milli forseta og formanna þingflokka og forseti treystir því að hv. þingmenn reisi ekki athugasemdir þar við, að forseti dregur um sæti fyrir hönd þingmanna. Forseti biður þingmenn um að halda kyrru fyrir í sínum sætum og færa sig ekki í ný sæti fyrr en við stefnuræðu forsætisráðherra í kvöld. Allir sitji áfram í sínum gömlu sætum þar til þessum fundi lýkur og áður en menn koma til stefnuræðunnar verður búið að merkja sætin upp á nýtt og hengja upp kort þannig að allir eigi að geta gengið greiðlega að nýjum sætum þegar þar að kemur.